DA Den Europæiske Unions Tidende L 54/50

KOMMISSIONENS BESLUTNING

af 17. februar 2006

om EF-tilskud i 2006 til visse EF-referencelaboratorier på veterinær- og sundhedsområdet (biologiske risici)

(meddelt under nummer K(2006) 328)

(Kun den engelske, den franske, den nederlandske og den spanske udgave er autentiske)

(2006/142/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 28, stk. 2, og

ud fra følgende betragtninger:

(1) I henhold til beslutning 90/424/EØF skal Fællesskabet medvirke til at øge veterinærkontrollens effektivitet ved at yde finansiel støtte til referencelaboratorier. Der kan på visse betingelser ydes fællesskabsstøtte til ethvert referencelaboratorium, der er udpeget som sådant i overensstemmelse med Fællesskabets veterinærbestemmelser.

(2) I henhold til Kommissionens forordning (EF) nr. 156/2004 af 29. januar 2004 om EF-tilskud til EF-referencelaboratorier i henhold til artikel 28 i beslutning 90/424/EØF (2) kan der udbetales EF-tilskud, hvis de godkendte arbejdsprogrammer gennemføres effektivt, og støttemodtagerne forelægger al den nødvendige dokumentation inden for en fastsat frist.

(3) Kommissionen har foretaget en vurdering af de arbejdsprogrammer og dertil hørende budgetter, som EF-referencelaboratorierne har forelagt for 2006.

(4) Fællesskabet bør derfor fra den 1. januar 2006 yde finansiel støtte til EF-referencelaboratorier, der er udpeget til at udføre de funktioner og opgaver, som er fastlagt i Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (3), og i Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (4).

(5) Ud over finansiel støtte fra Fællesskabet bør der ydes støtte til gennemførelsen af workshopper på områder, der falder ind under EF-referencelaboratoriernes ansvarsområde.

(6) I forordning (EF) nr. 156/2004 fastsættes regler vedrørende støtteberettigelse for workshopper, der gennemføres af EF-referencelaboratorierne. Der kan ydes tilskud til højst 30 personers deltagelse i disse workshopper. Der bør dispenseres fra denne regel for så vidt angår ét EF-referencelaboratorium, der har behov for støtte til, at mere end 30 personer deltager, for at dets workshopper kan give det bedst mulige resultat.

(7) Laboratorio de Biotoxinas Marinas, Agencia Española de Seguridad Alimentaria (Ministerio de Sanidad y Consumo), Vigo, Spanien, der ved forordning (EF) nr. 882/2004 er udpeget til EF-referencelaboratorium for kontrol med marine biotoksiner, blev anmodet om at supplere sit årlige arbejdsprogram med et projekt til støtte for udviklingen af Fællesskabets fødevaresikkerhedspolitik og -lovgivning vedrørende påvisning af og kontrol med marine biotoksiner, hvor der skulle lægges særlig vægt på at udarbejde standardreferencer for påvisning af visse marine biotoksiner, der kunne stilles til rådighed som alternative påvisningsmetoder.

(8) I henhold til artikel 3, stk. 2, i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik (5) finansieres veterinær- og plantesundhedsforanstaltninger, som foretages efter Fællesskabets regler, af Den Europæiske Udviklings- og Garantifond for Landbruget, Garantisektionen. Med hensyn til finanskontrol gælder artikel 8 og 9 i forordning (EF) nr. 1258/1999.

(9) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

EF-tilskud til Spanien med henblik på de i forordning (EF) nr. 882/2004 fastsatte funktioner og opgaver

1. Der ydes EF-tilskud til Spanien med henblik på de i artikel 32 i forordning (EF) nr. 882/2004 fastsatte funktioner og opgaver, som skal varetages af Laboratorio de Biotoxinas Marinas, Agencia Española de Seguridad Alimentaria (Ministerio de Sanidad y Consumo), Vigo, Spanien, der er ansvarlig for kontrollen med marine biotoksiner.

I perioden 1. januar 2006 til 31. december 2006 andrager EF-tilskuddet højst 360 000 EUR.

Inden for det maksimumsbeløb, der er anført i andet afsnit, og uden at fristerne i artikel 2 i forordning (EF) nr. 156/2004 tilsidesættes, afsættes der et beløb på 140 000 EUR til et projekt, der har til formål at udarbejde referencemateriale for påvisning af saxitoksin og analoge stoffer, okadainsyre og analoge stoffer, azaspiracider, pectenotoksiner, palytoksin, spirolider og yessotoksin, idet beløbet ydes direkte til EF-referencelaboratoriet til kontrol med marine biotoksiner i Vigo, på betingelse af at:

a) der indsendes månedlige statusrapporter om, hvordan projektet skrider frem

b) der indsendes et udkast til rapport senest den 31. december 2006

c) der indsendes en endelig rapport ledsaget af dokumentation for de afholdte udgifter senest den 31. marts 2007.

2. Ud over det i stk. 1 nævnte maksimumsbeløb yder Fællesskabet tilskud til Spanien til det i stk. 1 nævnte laboratoriums gennemførelse af en workshop. Dette tilskud andrager højst 30 000 EUR.

Artikel 2

EF-tilskud til Frankrig med henblik på de i forordning (EF) nr. 882/2004 fastsatte funktioner og opgaver

1. Der ydes EF-tilskud til Frankrig med henblik på de i artikel 32 i forordning (EF) nr. 882/2004 fastsatte funktioner og opgaver, som skal varetages af Laboratoire d'Etudes et de Recherches sur la Qualité des Aliments et sur les Procédés Agro-alimentaires under Agence Française de Sécurité Sanitaire des Aliments, Maisons-Alfort, Frankrig, der er ansvarlig for analyse og undersøgelse af mælk og mejeriprodukter.

I perioden 1. januar 2006 til 31. december 2006 EF-tilskuddet højst 145 000 EUR.

2. Ud over det i stk. 1 nævnte maksimumsbeløb yder Fællesskabet tilskud til Frankrig til det i stk. 1 nævnte laboratoriums gennemførelse af en workshop. Dette tilskud andrager højst 27 000 EUR.

Artikel 3

EF-tilskud til Nederlandene med henblik på de i forordning (EF) nr. 882/2004 fastsatte funktioner og opgaver

1. Der ydes EF-tilskud til Nederlandene med henblik på de i artikel 32 i forordning (EF) nr. 882/2004 fastsatte funktioner og opgaver, som skal varetages af Rijksinstituut voor Volksgezondheid en Milieu (RIVM), Bilthoven, Nederlandene, for så vidt angår analyse og undersøgelse af zoonoser (salmonella).

I perioden 1. januar 2006 til 31. december 2006 andrager EF-tilskuddet højst 305 000 EUR.

2. Ud over det i stk. 1 nævnte maksimumsbeløb yder Fællesskabet tilskud til Nederlandene til det i stk. 1 nævnte laboratoriums gennemførelse af en workshop. Dette tilskud andrager højst 28 000 EUR.

Artikel 4

EF-tilskud til Det Forenede Kongerige med henblik på de i forordning (EF) nr. 882/2004 fastsatte funktioner og opgaver

1. Der ydes EF-tilskud til Det Forenede Kongerige med henblik på de i artikel 32 i forordning (EF) nr. 882/2004/EF fastsatte funktioner og opgaver, som skal varetages af laboratoriet under Centre for Environment, Fisheries and Aquaculture Science, Weymouth, Det Forenede Kongerige, der er ansvarlig for kontrollen med viral og bakteriologisk kontaminering af toskallede bløddyr.

I perioden 1. januar 2006 til 31. december 2006 andrager EF-tilskuddet højst 263 000 EUR.

2. Ud over det i stk. 1 nævnte maksimumsbeløb yder Fællesskabet tilskud til Det Forenede Kongerige til det i stk. 1 nævnte laboratoriums gennemførelse af en workshop. Dette tilskud andrager højst 30 000 EUR.

Artikel 5

EF-tilskud til Det Forenede Kongerige med henblik på de i forordning (EF) nr. 882/2004 og forordning (EF) nr. 999/2001 fastsatte funktioner og opgaver

1. Der ydes EF-tilskud til Det Forenede Kongerige med henblik på de i bilag X, kapitel B, til forordning (EF) nr. 999/2001 fastsatte funktioner og opgaver, som skal varetages af Veterinary Laboratories Agency, Addlestone, Det Forenede Kongerige, der er ansvarlig for kontrollen med transmissible spongiforme encephalopatier.

I perioden 1. januar 2006 til 31. december 2006 andrager EF-tilskuddet højst 731 000 EUR.

2. Ud over det i stk. 1 nævnte maksimumsbeløb yder Fællesskabet tilskud til Det Forenede Kongerige til det i stk. 1 nævnte laboratoriums gennemførelse af workshopper. Dette tilskud andrager højst 70 000 EUR.

3. Som undtagelse fra artikel 4, stk. 1, i forordning (EF) nr. 156/2004 har det i stk. 1 nævnte laboratorium ret til at anmode om tilskud til højst 50 personers deltagelse i en af de i stk. 2 nævnte workshopper.

Artikel 6

Adressater

Denne beslutning er rettet til Kongeriget Spanien, Den Franske Republik, Kongeriget Nederlandene og Det Forenede Kongerige Storbritannien og Nordirland.

Udfærdiget i Bruxelles, den 17. februar 2006. På Kommissionens vegne Markos KYPRIANOU Medlem af Kommissionen

(1) EFT L 224 af 18.8.1990, s. 19. Senest ændret ved beslutning 2006/53/EF (EUT L 29 af 2.2.2006, s. 37).

(2) EUT L 27 af 30.1.2004, s. 5.

(3) EUT L 165 af 30.4.2004, s. 1. Berigtiget i EUT L 191 af 28.5.2004, s. 1.

(4) EFT L 147 af 31.5.2001, s. 1. Senest ændres ved Kommissionens forordning (EF) nr. 1974/2005 (EUT L 317 af 3.12.2005, s. 4).

(5) EFT L 160 af 26.6.1999, s. 103.